**ชื่อเรื่อง รับฟังเสียง**

พูดถึงในโลกของการทำงาน เราต่างก็เฝ้าหาทฤษฎีแห่งความสำเร็จมากมาย มาใช้แก้ปัญหาและหาหนทางเจริญก้าวหน้าในหน้าที่การงาน แต่ก็ใช่ว่าทุกคนจะทำได้จนสำเร็จ วันนี้ มสธ.เปิดวาร์ปความสุข ความสุขสร้างได้ด้วยตัวเราเอง ขอหยิบยกหลักธรรมคำสอนขององค์สมเด็จพระสัมมาสัมพุทธเจ้า ที่เป็นธรรมอันนำมาซึ่งความสำเร็จ ซึ่งแน่นอนที่จะรวมไปถึงความสำเร็จในด้านของหน้าที่การงานต่างๆได้ หลักธรรมที่ว่าก็ อิทธิบาท4 ธรรมะที่นำไปสู่ความสำเร็จ

**อิทธิบาท 4 ประกอบด้วย ฉันทะ วิริยะ จิตตะ และ วิมังสา**

***ฉันทะ*** คือ ความรักความพอใจในงาน เพราะฉะนั้นจึงต้องสำรวจตนเองก่อนว่า มีความชอบหรือศรัทธางานด้านใด แล้วมุ่งไปในเส้นทางนั้น อาจเริ่มต้นง่าย ๆ ด้วยการตั้งคำถามกับตัวเอง ฉันทำงานเพื่ออะไร ฉันมีความสุขหรือไม่หากงานที่ทำอยู่ไม่ใช่งานที่รักเสียทีเดียว เผื่อเราจะได้มีเวลาค้นหาและปรับเปลี่ยนตัวเอง หรือปรับศรัทธาของตัวเองให้เข้ากับงานที่ทำอยู่ อย่างไรก็ตาม เชื่อว่างานแต่ละอย่างนั้น ไม่มีทางใครที่จะชื่นชอบไปทั้งหมดทุกกระบวนการ ดังนั้น ถ้าคุณพอใจที่จะทำ และมีความสุขกับงาน เชื่อว่างานที่คุณทำอยู่ต้องออกมาดีแน่ ๆ

***วิริยะ*** คือ ความขยันหมั่นเพียรกับงานที่มี งานทุกอย่างจะสำเร็จได้ต้องอาศัยความขยันหมั่นเพียร ความวิริยะจึงเป็นเครื่องมืออีกอย่างหนึ่งที่จะนำคุณไปสู่ความสำเร็จได้ ยิ่งคุณขยันเท่าไรผลตอบแทนที่คุณจะได้รับมันก็มีมากเท่านั้น ที่สำคัญความวิริยะจะเกิดขึ้นได้ก็ด้วยความรักในงานจากฉันทะนั่นเอง และความวิริยะไม่ใช่การทำงานแบบเอาเป็นเอาตาย แต่เป็นการหมั่นฝึกฝนตนเองให้มีความรู้ ความสามารถ ทักษะความชำนาญ เพิ่มมากขึ้น

***จิตตะ*** คือ เอาใจใส่รับผิดชอบกับงานที่ทำ จิตใจที่จดจ่อกับงานล้วนเกิดผลดีต่องานที่ทำ จิตตะเป็นธรรมะที่แสดงถึงสติ ความรอบคอบและความรับผิดชอบที่จะตามมา ซึ่งในสังคมการทำงานปัจจุบันนี้ มุ่งเน้นแย่งชิงตำแหน่งกัน และขัดขาจนลืมคิดไปว่า งานที่ตนเองต้องรับผิดชอบนั้นคือสิ่งใดกันแน่ จิตตะจึงมีความสำคัญในการทำงานโดยไม่วอกแวกออกไปนอกลู่นอกทาง ดังนั้น เมื่อคุณมีทั้งฉันทะและวิริยะแล้ว จิตตะจะเป็นเสมือนรั้วของเส้นทางที่ไม่ให้ไขว้เขวออกนอกทางสู่ความสำเร็จได้

***วิมังสา*** คือ การพินิจพิเคราะห์และใช้ปัญญาตรวจสอบงาน การพินิจพิเคราะห์ หมายความว่า ทำงานด้วยปัญญา ด้วยสมองคิด ไม่ใช่สักแต่ว่าทำ คนเราแม้จะรักงานแค่ไหน บากบั่นเพียงใด หรือเอาใจจดจ่ออยู่ตลอดเวลา แต่ถ้าขาดการใช้ปัญญาพิจารณางานด้วยแล้ว ผลที่สุด งานก็คั่งค้างและผิดพลาดจนได้  เราอาจลองทบทวนตัวเองนิ่งๆ ว่าวันนี้ทั้งวันเราทำอะไรบ้าง สรุปกับตัวเองว่าทำเพื่ออะไร เราจะได้มีกำลังใจต่อ ในวันต่อๆไป และไม่ทำผิดซ้ำซากอีกเช่นเดิม พร้อมกันนั้นเราจะสามารถเห็นหนทางได้ว่า เส้นทางไหนที่จะนำเราสู่ความสำเร็จได้จริง ๆ

***จะเห็นได้ว่า หลักธรรมที่ใช้ในการทำงาน เป็นเรื่องง่าย ๆ ใกล้ตัว หากเรานำ อิทธิบาท 4 มาปรับใช้ในการทำงาน รักงานที่ทำ ขยันทำงาน รับผิดชอบงาน และรู้จักไตร่ตรองให้ถี่ถ้วน ทางแห่งความสำเร็จก็คงไม่เกินเอื้อม…***

วันนี้ ช่วง มสธ. เปิดวาร์ปความสุข ความสุขสร้างได้ด้วยตัวเราเอง ขอเป็นกำลังให้กับทุกท่านเสมอ ต่อความสำเร็จในหน้าที่การงาน โดยเฉพาะการนำหลักธรรมอธิบาท4นี้ มาเป็นหลักยึดเหนี่ยวจนเกิดผลสำเร็จในหน้าที่การงานของทุกๆท่านครับ ครั้งหน้าพบกับเรื่องดีๆ ที่จะเป็นการสร้างความสุขให้กับทุกท่านได้ใหม่ ใน มสธ.เปิดวาร์ปความสุข ความสุขสร้างได้ด้วยตัวเราเอง วันนี้….สวัสดีครับ

**ที่มา** - <https://news.stou.ac.th/2023/01/06/tham/>

 - ([WWW.kroobannok.com](http://WWW.kroobannok.com))

**ผู้เขียน** ธีรพล ศรีเป๊ะบัว

**คำถามที่ 1 แบบเลือกตอบ (อย่างน้อย 1 คำถาม)**

 คำถาม จากบทความข้างต้น ข้อใดไม่ใช่ อิทธิบาท ๔

1. ฉันทะ
2. วิริยะ
3. มรรค
4. จิตตะ

เฉลย/แนวคำตอบ คำตอบที่ : 3.มรรค

กระบวนการอ่าน: การตีความ

สถานการณ์: บริบทการอ่านเพื่อการศึกษา

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: แบบเลือกตอบ

ความสอดคล้องตัวชี้วัด: ส 1.1 ม.1/8 วิเคราะห์และปฏิบัติตนตามหลักธรรมทางศาสนาที่ตนนับถือในการดำรงชีวิตแบบพอเพียง และดูแลรักษาสิ่งแวดล้อมเพื่อการอยู่ร่วมกันได้อย่างสันติสุข

**คำถามที่ 2 แบบเลือกตอบเชิงซ้อน (อย่างน้อย 1 คำถาม)**

คำถาม จากบทความข้างต้น เรื่อง รับฟังเสียง ข้อความเหล่านี้เป็นข้อเท็จจริง หรือความคิดเห็น เลือกข้อเท็จจริง หรือความคิดเห็น ในแต่ละข้อความ

|  |  |  |
| --- | --- | --- |
| ข้อความนี้เป็นความจริงหรือข้อคิดเห็น | ข้อเท็จจริง | ความคิดเห็น |
| อิทธิบาท ๔ เป็นหลักธรรมคำสอนของพระพุทธเจ้า |  |  |
| เราสามารถนำหลักธรรม เรื่อง อิทธิบาท ๔ มาปรับใช้กับการทำงานได้ |  |  |
| หลักธรรมอิทธิบาท ๔ ประกอบไปด้วย ฉันทะ วิริยะ จิตตะ วิมังสา |  |  |
| หลักธรรมอิทธิบาท ๔ สามารถนำมาปรับใช้กับเรื่องการเรียนได้ |  |  |
| คนที่มีความวิริยะ จะประสบความสำเร็จได้ในชีวิต |  |  |

เฉลย/แนวคำตอบ คำตอบที่ :

|  |  |  |
| --- | --- | --- |
| ข้อความนี้เป็นความจริงหรือข้อคิดเห็น | ข้อเท็จจริง | ความคิดเห็น |
| อิทธิบาท ๔ เป็นหลักธรรมคำสอนของพระพุทธเจ้า | 🗸 |  |
| เราสามารถนำหลักธรรม เรื่อง อิทธิบาท ๔ มาปรับใช้กับการทำงานได้ |  | 🗸 |
| หลักธรรมอิทธิบาท ๔ ประกอบไปด้วย ฉันทะ วิริยะ จิตตะ วิมังสา | 🗸 |  |
| หลักธรรมอิทธิบาท ๔ สามารถนำมาปรับใช้กับเรื่องการเรียนได้ |  | 🗸 |
| คนที่มีความวิริยะ จะประสบความสำเร็จได้ในชีวิต |  | 🗸 |

กระบวนการอ่าน: การบูรณาการและตีความ

สถานการณ์: บริบทการอ่านเพื่อการศึกษา

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: แบบเลือกตอบเชิงซ้อน

ความสอดคล้องตัวชี้วัด: ส 1.1 ม.1/8 วิเคราะห์และปฏิบัติตนตามหลักธรรมทางศาสนาที่ตนนับถือในการดำรงชีวิตแบบพอเพียง และดูแลรักษาสิ่งแวดล้อมเพื่อการอยู่ร่วมกันได้อย่างสันติสุข

**คำถามที่ 3 แบบเติมคำตอบแบบปิด (อย่างน้อย 1 คำถาม)**

คำถาม ให้นักเรียนอ่านข้อความต่อไปนี้ แล้วพิจารณาว่าถูกหรือผิด

|  |  |
| --- | --- |
| 1.................... | อิทธิบาท ๔ ประกอบไปด้วย ฉันทะ วิริยะ จิตตะ วิมังสา |
| 2.................... | ครูมีความภาคภูมิใจในอาชีพครู เป็นความฉันทะ |
| 3.................... | พ่อมีความขยันหมั่นเพียรในการทำมาหาเลี้ยงครอบครอบ เป็น วิมังสา |
| 4.................... | อิทธิบาท ๔ คือธรรมที่นำไปสู่ความร่ำรวย |
| 5.................... | ป้าแดง ขายอาหารที่สะอาด ถูกคุณลักษณะ เป็นคนที่มีความจิตตะ |

เฉลย/แนวคำตอบ คำตอบที่ :

|  |  |
| --- | --- |
| 1.........🗸......... | อิทธิบาท ๔ ประกอบไปด้วย ฉันทะ วิริยะ จิตตะ วิมังสา |
| 2.........🗸......... | ครูมีความภาคภูมิใจในอาชีพครู เป็นความฉันทะ |
| 3..........🗴.......... | พ่อมีความขยันหมั่นเพียรในการทำมาหาเลี้ยงครอบครอบ เป็น วิมังสา |
| 4...........🗴......... | อิทธิบาท ๔ คือธรรมที่นำไปสู่ความร่ำรวย |
| 5............🗸........ | ป้าแดง ขายอาหารที่สะอาด ถูกคุณลักษณะ เป็นคนที่มีความจิตตะ |

กระบวนการอ่าน: การบูรณาการและตีความ

สถานการณ์: บริบทการอ่านเพื่อการศึกษา

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: เติมคำตอบ

ความสอดคล้องตัวชี้วัด: ส 1.1 ม.1/8 วิเคราะห์และปฏิบัติตนตามหลักธรรมทางศาสนาที่ตนนับถือในการดำรงชีวิตแบบพอเพียง และดูแลรักษาสิ่งแวดล้อมเพื่อการอยู่ร่วมกันได้อย่างสันติสุข

**คำถามที่ 4 แบบเติมคำตอบแบบเปิด (อย่างน้อย 1 คำถาม)**

คำถาม นักเรียนจะสามารถนำหลักธรรม เรื่องอิทธิบาท ๔ ไปประยุกต์ใช้กับการเรียนของนักเรียนเองได้อย่างไร จงอธิบาย

เฉลย/แนวคำตอบ คำตอบที่ : ถ้าเรามีความพอใจกับสิ่งที่เราเป็น ที่เรามี ก็อยู่ในข้อฉันทะ ถ้าเรามีความขยันหมั่นเพียรกับการเรียน ขยันที่จะหาความรู้เพิ่มเติมใส่ตัวเอง ก็อยู่ในข้อวิริยะ ถ้าเรามีความรับผิดชอบ รู้จักหน้าที่ของตนเอง ไม่ต้องคอยให้ใครมาบอกให้เราทำอะไร ก็อยู่ในข้อจิตตะ ถ้าเรามีการเอาสิ่งที่ผิดพลาดมาเป็นบทเรียน ในการแก้ไขปัญหาครั้งต่อไป ได้ไม่เจอกับปัญหาซ้ำ ก็จะอยู่ในข้อวิมังสา ถ้าเราทำได้ตามหลักธรรมอิทธิบาท ๔ จะประสบความสำเร็จได้แน่นอน

กระบวนการอ่าน: การบูรณาการและตีความ

สถานการณ์: บริบทการอ่านเพื่อการศึกษา

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: เติมคำตอบตอบเชิงซ้อน

ความสอดคล้องตัวชี้วัด: ส 1.1 ม.1/8 วิเคราะห์และปฏิบัติตนตามหลักธรรมทางศาสนาที่ตนนับถือในการดำรงชีวิตแบบพอเพียง และดูแลรักษาสิ่งแวดล้อมเพื่อการอยู่ร่วมกันได้อย่างสันติสุข

**คำถามที่ 5 แบบเติมคำตอบแบบอิสระ (อย่างน้อย 1 คำถาม)**

คำถาม นักเรียนมีความคิดเห็นอย่างไร ต่อบทความข้างต้นที่ว่า ความสุขเกิดได้ด้วยตน จงอธิบายมาพอสังเขป

เฉลย/แนวคำตอบ คำตอบที่ : การนำหลักธรรม อิทธิบาท ๔ มาปรับใช้กับชีวิตของตนเอง จะนำความสุขมาให้ กล่าวคือจะเห็นได้ว่า หลักธรรมที่ใช้ในการทำงาน เป็นเรื่องง่าย ๆ ใกล้ตัว หากเรานำ อิทธิบาท 4 มาปรับใช้ในการทำงาน รักงานที่ทำ ขยันทำงาน รับผิดชอบงาน และรู้จักไตร่ตรองให้ถี่ถ้วน ทางแห่งความสำเร็จก็คงไม่เกินเอื้อม

กระบวนการอ่าน: การบูรณาการและตีความ

สถานการณ์: บริบทการอ่านเพื่อการศึกษา

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: เติมคำตอบ

ความสอดคล้องตัวชี้วัด: ส 1.1 ม.1/8 วิเคราะห์และปฏิบัติตนตามหลักธรรมทางศาสนาที่ตนนับถือในการดำรงชีวิตแบบพอเพียง และดูแลรักษาสิ่งแวดล้อมเพื่อการอยู่ร่วมกันได้อย่างสันติสุข